Illum, tliet snin wara t-twaqqigħ traġiku tat-titjira MH17 fis-17 ta' Lulju 2014, l-Unjoni Ewropea u l-Istati Membri tagħha jtennu l-ikbar solidarjetà u rispett tagħhom għal dawk kollha li tilfu lill-għeżież tagħhom f'dik il-ġurnata. It-traġedja tat-titjira MH17, li fiha tilfu ħajjithom ħafna persuni, tibqa' sors kontinwu ta' sogħba u niket għall-Unjoni Ewropea. L-Unjoni Ewropea u l-Istati Membri tagħha jtennu l-appoġġ sħiħ tagħhom għall-ħidma tal-Iskwadra ta' Investigazzjoni Konġunta u jilqgħu l-progress importanti li sar matul is-sena li għaddiet. Hekk kif għadha għaddejja l-ħidma tal-Iskwadra ta' Investigazzjoni Konġunta fir-rigward ta' persuni suspettati, huwa kruċjali li l-investigaturi jkunu jistgħu jlestu l-ħidma tagħhom b'mod indipendenti u bir-reqqa. Aħna nilqgħu l-passi li ttieħdu mill-pajjiżi involuti biex ikun hemm prosekuzzjoni effettiva, kif ukoll id-deċiżjoni tagħhom li jagħżlu s-sistema tal-ġustizzja nazzjonali Olandiża inkorporata fil-kooperazzjoni u l-appoġġ internazzjonali bħala pass importanti biex dawk responsabbli għat-twaqqigħ tat-titjira MH17 jitressqu quddiem il-ġustizzja. Sabiex jiġi żgurat li dawk responsabbli għat-twaqqigħ tat-titjira MH17 jinżammu responsabbli u jitressqu quddiem il-ġustizzja, l-investigazzjoni kriminali teħtieġ l-appoġġ kontinwu tal-komunità internazzjonali. Nistennew lill-Istati kollha li huma f'pożizzjoni li jgħinu fl-investigazzjoni u l-prosekuzzjoni ta' dawk responsabbli biex jagħmlu dan, kif mitlub mir-Riżoluzzjoni 2166 tal-Kunsill tas-Sigurtà tan-Nazzjonijiet Uniti. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, il-membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. * L-Eks Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.